Avansul de 12p îi dă liniște lui Elias Charalambous: "Meciul cu Rapid e ca oricare altul, nu e o finală"
Etapa a 30-a a Superligii, ultima din retur, începe azi, când au loc 5 meciuri, toate de la ora 20:00, și se încheie luni.
"Meciul cu Rapid e ca oricare altul, nu e o finală", spune Elias Charalambous
Mâine are loc derby-ul bucureștean dintre Rapid și FCSB, pe Arena Națională, de la ora 20:00.
Antrenorul echipei oaspete, Elias Charalambous susține că meciul nu este o finală a Superligii, fiind la fel ca oricare altul din finalul sezonului regulat.
"Vom avea un nou meci dificil, ca de fiecare dată. Nu este cu nimic diferit faţă de alte dăţi. Suntem concentraţi pe câştigarea acestei partide.
Cele trei puncte ar putea fi foarte importante pentru viitor. Nu este o finală, este un meci ca oricare altul înaintea sfârşitului competiţiei.
Da, este ultimul meci din sezonul regulat, dar indiferent de rezultat nu se va decide acum campioana. Trebuie să dăm tot ce avem mai bun în acest meci şi să nu fim concentraţi pe alte aspecte.
După ultimele meciuri mi-am dat seama că jucătorii mei sunt în formă, sper ca şi mâine să facem un meci bun. Trebuie să arătăm ca o echipă, să avem un joc colectiv bun, pentru că nu ne ajută ca doar doi sau trei jucători să evolueze bine.
Rapid e o echipă bună, are jucători buni şi trebuie să fim foarte atenţi, să fim foarte agresivi. Cred că micile detalii vor face diferenţa", a declarat Charalambous.
"Nu cred că Rapid este singura echipă care se va lupta cu noi pentru titlu", anticipează Elias Charalambous
În acest moment, cele două adversare sunt despărțite de 12p, FCSB fiind lider, cu 64p. Întrebat dacă Rapid este cel mai valoros oponent în acest sezon al Superligii pentru FCSB, Charalambous a evitat un răspuns direct.
"Rapid este o echipă bună, cu jucători foarte buni, dar dacă vă uitaţi pe clasament valoarea echipelor este foarte apropiată. Nu cred că Rapid este singura echipă care se va lupta cu noi pentru titlul de campioană", a spus el.
Tehnicianul cipriot speră ca jucătorii săi să îşi facă fanii fericiţi sâmbătă, chiar dacă numărul acestora va fi inferior suporterilor giuleşteni, Rapid fiind echipa gazdă.
"Nu contează foarte mult stadionul pe care jucăm. Arena Naţională este un stadion bun, foarte frumos şi foarte bun pentru jucători. În plus, au loc mulţi suporteri şi va fi o atmosferă frumoasă.
Sper să fie un stadion plin şi o atmosferă frumoasă. Cel mai important lucru este ca jucătorii să îşi facă fanii fericiţi mâine şi sper că se va întâmpla asta", a încheiat Charalambous.